বিবাহবিচ্ছেদে রাজি না হওয়ায় স্বামীকে ‘খুন’, জঙ্গলে মিলল অর্ধদগ্ধ দেহ

ওয়েব ডেস্ক: বিবাহবিচ্ছেদে (Divorce) রাজি না হওয়ায় স্বামীকে খুনের অভিযোগ উঠল স্ত্রীর বিরুদ্ধে। মহারাষ্ট্রের (Maharashtra) থানে (Thane) জেলার শাহপুর থানা এলাকার জঙ্গল থেকে উদ্ধার হয়েছে এক যুবকের অর্ধদগ্ধ, পচাগলা দেহ। ঘটনায় স্ত্রী-সহ তিনজনকে গ্রেফতার (Arrested) করেছে পুলিশ।

মৃত যুবকের নাম টিপান্না। কর্ণাটকের বেল্লারি জেলার সিরুগুপ্পার বাসিন্দা। পুলিশ সূত্রে জানা যায়, স্ত্রী হাসিনা মেহবুব শেখের সঙ্গে তাঁর দাম্পত্য সমস্যা দীর্ঘদিন ধরেই চলছিল। আলাদা থাকছিলেন দু’জন। কিছুদিন আগে বিবাহবিচ্ছেদের আবেদন করেন হাসিনা। কিন্তু ডিভোর্স দিতে রাজি ছিলেন না টিপান্না। অভিযোগ, এরপরই ক্ষোভ থেকে স্বামীকে খুনের ছক কষেন হাসিনা।

আরও পড়ুন: সুখবর দেশবাসীর জন্য! রেপো রেট কমাল রিজার্ভ RBI

১৭ নভেম্বর ঘুরতে যাওয়ার অছিলায় টিপান্নাকে বাড়ি থেকে ডাকেন হাসিনার ভাই ফায়াজ জাকির হোসেন শেখ। যিনি পেশায় অটোচালক। সঙ্গে ছিল আরও এক যুবক। গাড়িতে তুলে শাহপুরের জঙ্গলে নিয়ে যাওয়া হয় টিপান্নাকে। সেখানে পরিকল্পনামাফিক তাঁকে খুন করা হয় বলে অভিযোগ। পরে প্রমাণ লোপাটের উদ্দেশ্যে দেহে আগুন লাগানোর চেষ্টা করা হয় এবং মাটিচাপা দেওয়া হয়।

২৫ নভেম্বর মুম্বই–নাসিক হাইওয়ের ধারে সেই জঙ্গল থেকেই উদ্ধার হয় টিপান্নার পচাগলা দেহ। ময়নাতদন্তে পাঠানোর পর তদন্তে নামে পুলিশ। ট্রেসিং টেকনোলজির সাহায্যে সন্দেহভাজনদের খুঁজে বের করে পুলিশ। গ্রেপ্তার করা হয় হাসিনা, তাঁর ভাই ফায়াজ এবং আরও এক সহযোগীকে। শাহাপুর থানার আধিকারিক মুকেশ ধাগে জানান, “প্রাথমিক তদন্তে অনুমান, টিপান্না ডিভোর্সে রাজি ছিলেন না। সেই রাগেই স্ত্রী পরিবার–পরিজনদের সাহায্যে স্বামীকে খুনের পরিকল্পনা করেন। অভিযুক্তদের জেরা চলছে।”তিনজনের বিরুদ্ধে খুন ও প্রমাণ লোপাটের মামলা রুজু হয়েছে। তদন্ত অব্যাহত।